# Bekendtgørelse om tilskud til rydning af tilgroede arealer og forberedelse til afgræsning1)

I medfør af § 2, stk. 1, 2 og 4 § 4, stk. 2, § 6, stk. 1 og 2, og § 9, stk. 4, i lov om Landdistriktsfonden, jf. lovbekendtgørelse nr. 114 af 6. februar 2020, fastsættes efter bemyndigelse i henhold til § 5, stk. 1, nr. 31, i bekendtgørelse nr. 1273 af 27. november 2017 om Landbrugsstyrelsens opgaver og beføjelser:

Kapitel 1

## Anvendelse m.v.

**§ 1.** Bekendtgørelsen finder anvendelse for tilsagn om tilskud til ikke-produktive investeringer på arealer, der helt eller delvist er beliggende inden for Natura 2000-områder, og arealer med overdrev, samt nationalparker.

*Stk. 2.* Bekendtgørelsen finder kun anvendelse på de arealer, der i ansøgningsperioden fremgår af Miljø- og Fødevareministeriets Internet Markkort (IMK), som tilgås via Landbrugsstyrelsens hjemmeside.

**§ 2.** Landbrugsstyrelsen kan give tilsagn om tilskud til følgende projekttyper:

1) Rydning af tilgroede arealer.

2) Forberedelse til afgræsning.

## Kapitel 2 Definitioner

**§ 3.** I denne bekendtgørelse forstås ved:

1. Projektområde: Område indtegnet i IMK i forbindelse med ansøgning om tilsagn om tilskud.
2. Rimelige udgifter: Det, der svarer til markedspris for den pågældende vare eller tjenesteydelse sammenholdt med omfanget og arten af varen eller tjenesteydelsen.
3. HNV-score: Arealers naturværdi udtrykt ved et tal, som fremgår af HVN-kort. Kortet offentliggøres på Landbrugsstyrelsens hjemmeside senest ved begyndelsen af den nævnte ansøgningsperiode.
4. Tast selv-service: Miljø- og Fødevareministeriets Tast selv-service som tilgås via Landbrugsstyrelsens hjemmeside.

Kapitel 3

*Administration*

## Obligatorisk digital kommunikation

**§ 4.** Alle ansøgninger om tilsagn om tilskud, projektændringer, projektoverdragelser og udbetaling efter denne bekendtgørelse skal indsendes til Landbrugsstyrelsen via Tast selv-service. Partshøringer skal besvares via Tast selv-service.

*Stk. 2.* Al øvrig skriftlig kommunikation med Landbrugsstyrelsen i forbindelse med tilskud efter denne bekendtgørelse skal ske via e-mail.

## Ansøgning om tilsagn om tilskud

**§ 5.** Ansøgning om tilsagn om tilskud indgives til Landbrugsstyrelsen på det ansøgningsskema, der er tilgængeligt for ordningen i Tast selv-service.

*Stk. 2.* Ansøgning om tilsagn om tilskud skal være modtaget i perioden fra den 7. august til den 15.

september 2020.

*Stk. 3.* Ansøgningen skal indeholde følgende:

1. Det udfyldte ansøgningsskema, jf. stk. 1.
2. Præcist afgrænset indtegning af projektområdet i IMK.
3. To sammenlignelige tilbud til dokumentation for rimelige udgifter, jf. stk. 4. Dette gælder dog ikke for private ansøgere, hvad angår investeringer omfattet af bilag 1.

*Stk. 4.* Tilbud skal omfatte sammenlignelige varer eller tjenesteydelser. Tilbuddene skal være udspecificerede, og være afgivet af leverandører med forskellige CVR-numre, som er uafhængige af hinanden. Hvis det ene tilbud indeholder elementer, som det andet tilbud ikke indeholder, skal det være muligt at trække udgiften for disse elementer ud, så priserne kan sammenlignes.

*Stk. 5.* Landbrugsstyrelsen kan på baggrund af en konkret vurdering dispensere fra stk. 3, nr. 4, 1. pkt., hvis der kun findes én leverandør. Ansøgers begrundelse for kun at vedlægge et tilbud skal fremgå af ansøgningen.

*Stk. 6.* Ved ansøgninger om tilsagn til forberedelse til afgræsning, jf. § 2, nr. 2, skal ansøgningen ud over det i stk. 3 nævnte indeholde en opgørelse af antal meter hegn, inklusiv låger og led, elforsyninger, vandforsyninger og fangfolde.

*Stk. 7.* Der skal indgives én ansøgning for hvert projektområde.

**§ 6.** Når ansøgningen er indsendt til Landbrugsstyrelsen, kan projektet sættes i gang for ansøgers egen regning og risiko.

*Krav til projektområdet, der indgår i ansøgningen*

**§ 7.** Mindst 50 % af projektområdet skal være et særligt udpeget Natura 2000-areal til rydning eller forberedelse til afgræsning, såfremt der er ansøgt på et Natura 2000-areal.

*Stk. 2.* Mindst 0,1 ha af projektområdet skal være et areal med HNV-score større eller lig 5, såfremt der er ansøgt på et areal med overdrev eller i en nationalpark uden for de særligt udpegede Natura 2000-arealer.

*Stk. 3.* For projekter om rydning af tilgroede arealer, jf. § 2, nr. 1, kan følgende arealer ikke indgå i det projektområde, der ansøges om tilsagn om tilskud til:

1) Arealer, der indgår i et andet projekt, der vedrører rydning af tilgroede arealer.

2) Arealer med skov eller beliggende i skov, herunder brandbælter.

3) Arealer, der anvendes til produktion af frugt, bær, planteskolekulturer, juletræer, pyntegrønt eller energiafgrøder.

4) Arealer, der er omfattet af rydningspligten i lov om drift af landbrugsjorder.

*Stk. 4.* For projekter om forberedelse til afgræsning, jf. § 2, nr. 2, kan følgende arealer ikke indgå i det projektområde, der ansøges om tilsagn om tilskud til:

1) Arealer, der indgår i et andet projekt, der vedrører forberedelse til afgræsning.

2) Arealer med skov eller beliggende i skov, herunder brandbælter. Arealer med skov kan dog indgå i projektområdet, hvis ansøger indsender dokumentation for, at arealerne er nødvendige som læ for græssende husdyr.

**§ 8.** For projekter om forberedelse til afgræsning, jf. § 2, nr. 2, skal projektet endvidere omfatte mindst etablering af hegn eller drikkevandsforsyning. Ved etablering af hegn skal projektområdet være et sammenhængende, selvstændigt hegnet areal.

## Afgørelse på baggrund af oplysninger i ansøgningen

**§ 9.** Landbrugsstyrelsen træffer afgørelse om helt eller delvist afslag på ansøgningen, hvis

1. de anslåede tilskudsberettigede udgifter ikke er rimelige,
2. ansøger har givet urigtige eller vildledende oplysninger eller har fortiet oplysninger af betydning for sagens afgørelse,
3. udgifterne ikke er tilskudsberettigede, jf. §§ 13-15, eller
4. projektet opfylder ikke kravene i §§ 7 og 8.

## Afgørelse på baggrund af prioriteringen

**§ 10.** Inden for den bevillingsmæssige ramme, der er fastsat på finansloven, træffer Landbrugsstyrelsen afgørelse om tilsagn eller afslag på ansøgning om tilsagn om tilskud på grundlag af prioritering af de tilskudsberettigede ansøgninger, jf. stk. 3-5.

*Stk. 2.* Hvis der på grund af den bevillingsmæssige ramme skal gives afslag for en del af ansøgningerne, gives der afslag til de ansøgninger, der opnår færrest point.

*Stk. 3.* Projektområderne prioriteres på grundlag af de opnåede point på baggrund af pointsystemet i bilag 2.

*Stk. 4.* Ved pointlighed mellem to eller flere projektområder prioriteres et større projektområde i ha over et mindre projektområde i ha.

*Stk.* 5. Hvis der efter den foretagne prioritering i henhold til stk. 3 og stk. 4, fortsat er lighed mellem projektområderne, bliver de resterende projektområder udvalgt på baggrund af en lodtrækning.

Kapitel 4

*Kriterier og forpligtelser*

## Kriterier for støtteberettigelse

**§ 11.** Tilsagn om tilskud er betinget af følgende:

1. At projektet ikke påbegyndes, før ansøger har indsendt ansøgning om tilsagn om tilskud.
2. At tilsagnshaver er ansvarlig for, at projektet gennemføres.
3. At tilsagnshaver ejer investeringerne i projektet.
4. At projektet gennemføres på et areal, hvor tilsagnshaver i hele projekt- og opretholdelsesperioden har ret til at udføre et projekt.
5. At tilsagnshaver sikrer, at kontrolmyndigheden har adgang til projektområdet og det fysiske projektmateriale i forbindelse med kontrol.

*Stk. 2.* For projekter omfattet af § 2, nr. 2, er tilsagn om tilskud endvidere betinget af at projektområdet i perioden, hvor projektet skal opretholdes, jf. § 12, stk. 1, nr. 10, er græs- eller naturarealer, medmindre der er tale om skov, som kan indgå i de områder, der forberedes til afgræsning, jf. § 7, stk. 4, nr. 2, 2. pkt.

## Forpligtelser

**§ 12.** Tilsagnshaver er forpligtet til følgende:

1. At gennemføre projektet i overensstemmelse med tilsagnet, herunder med det i tilsagnet anførte antal hektar, antal investeringer og type investeringer.
2. At sikre, at alle investeringer, der indgår i projektet, er nye.
3. At informere om den offentlige medfinansiering af projektet, herunder skilte, jf. bilag III i Kommissionens gennemførelsesforordning (EU) nr. 808/2014 af 17. juli 2014.
4. At afslutte projektet senest den dato, der er anført i tilsagnet, dog senest to år fra datoen for ansøgningen om tilsagn, jf. dog § 16.
5. At sende udbetalingsanmodning, jf. § 20, stk. 1-4, rettidigt til Landbrugsstyrelsen, jf. § 20, stk. 6.
6. At have opnået de nødvendige tilladelser og dispensationer fra offentlige myndigheder, inden anmodning om udbetaling indsendes.
7. At holde udbetalingsanmodning med tilhørende regnskabsbilag tilgængelig i mindst 5 år og 6 måneder, regnet fra datoen for slutudbetaling af tilskud.
8. At holde dokumentation for, at lov om indhentning af tilbud i bygge- og anlægssektoren er overholdt, tilgængelig i mindst 5 år og 6 måneder fra datoen for slutudbetaling af tilskud, hvis projektet eller dele heraf er omfattet af denne lov, jf. dog stk. 2.
9. At have et særskilt regnskabssystem eller en passende regnskabskode for alle transaktioner med tilknytning til projektet, jf. dog stk. 2.
10. At sørge for, at projektet ikke ændres væsentligt, ophører eller flyttes uden for projektområdet i tre år fra datoen for slutudbetaling. Dog må fangfolde benyttes på alle arealer, der er opnået tilsagn til efter denne bekendtgørelse.

*Stk. 2.* Private ansøgere der kun søger om tilskud til investeringer omfattet af bilag 1, er undtaget fra forpligtelsen i stk. 1, nr. 8 og 9.

*Stk. 3.* For projekter omfattet af § 2, nr. 1, er tilsagnshaver endvidere forpligtet til følgende:

1. At gennemføre rydningen af arealerne i tidsrummet fra den 15. juli til og med den 31. marts.
2. At fjerne ryddet materiale fra projektområdet senest ved projektets afslutning.
3. At arealet skal fremstå ryddet, når der resterer seks måneder af opretholdelsesperioden, som nævnt i stk. 1, nr. 10.

*Stk. 4.* For projekter omfattet af § 2, nr. 2, der omfatter tilskud til etablering af drikkevandsforsyning, fangfold og elforsyning, er tilsagnshaver forpligtet til at sikre sig, at disse investeringer befinder sig inden for projektområdet eller på et areal, der efter Landbrugsstyrelsens vurdering er beliggende i tilknytning til det projektområdet, der søges forberedt til afgræsning.

Kapitel 5

## Tilskudsberettigede udgifter

*Tilskudsberettigede udgifter ved rydning af tilgroede arealer*

**§ 13.** For offentlige og private ansøgere med projektområder omfattet af § 2, nr. 1, kan der opnås tilskud til projektudgifter til projekter, som er nødvendige for og direkte relaterede til projektet. Der kan opnås tilskud til følgende udgifter:

1. Udgifter til eksterne konsulenter, dog højest á en timepris på 1.200 kr. Udgifterne kan højest udgøre 10 pct. af de samlede tilskudsberettigede udgifter. Konsulentens udgifter til rejser, kørsel, fortæring og repræsentation skal være indeholdt i timeprisen.
2. Materialer og anlægsarbejde vedrørende rydning af træer og buske og fjernelse af ryddet plantemateriale, herunder entreprenørydelser.

*Stk. 2.* Til alle tilskudsberettigede udgifter omfattet af stk. 1, yder Landbrugsstyrelsen tilskud til den billigste pris på baggrund af to sammenlignelige tilbud.

*Tilskudsberettigede udgifter ved forberedelse til afgræsning*

**§ 14.** For offentlige ansøgere med projektområder omfattet af § 2, nr. 2, kan der opnås tilskud til projektudgifter til projekter, som er nødvendige for og direkte relaterede til projektet. Der kan opnås tilskud til følgende udgifter:

1. Hegn.
2. Elforsyning.
3. Vandforsyning.
4. Fangfold.

*Stk. 2.* Til alle tilskudsberettigede udgifter omfattet af stk. 1, yder Landbrugsstyrelsen tilskud til den billigste pris på baggrund af to sammenlignelige tilbud.

*Stk. 3.* For private ansøgere med projektområder omfattet af § 2, nr. 2, gives der tilskud på baggrund af standardomkostninger til investeringer omfattet af bilag 1.

*Stk. 4.* Lov om indhentning af tilbud i bygge- og anlægssektoren finder ikke anvendelse for private ansøgeres investeringer omfattet af standardomkostninger, jf. bilag 1.

**§ 15.** Landbrugsstyrelsen kan godkende andre projektudgifter end de i § 13, stk. 1 og § 14, stk. 1, anførte som tilskudsberettigede, forudsat Landbrugsstyrelsen vurderer, de er af væsentlig betydning for at gennemføre projektet.

## Ikke tilskudsberettigede udgifter

**§ 16.** Der kan ikke opnås tilskud til følgende projektudgifter:

1. Udgifter, hvortil der gives andre EU-tilskud.
2. Udgifter, hvortil der er modtaget tilskud fra anden offentlig myndighed.
3. Udgifter til køb af brugt udstyr og materiel.
4. Udgifter til leje og leasing af udstyr og materiel.
5. Udgifter til genanskaffelser og reparation af udstyr.
6. Udgifter til moms, medmindre denne endeligt bæres af tilsagnshaver, jf. artikel 69, stk. 3, litra c, i forordning (EU) nr. 1303/2013.
7. Finansierings- og pengeinstitutomkostninger, jf. artikel 69, stk. 3, litra a, i forordning (EU) nr. 1303/2013.
8. Advokat- og revisionsomkostninger.
9. Udgifter i form af naturalydelser, som omhandlet i artikel 69, stk. 1, i forordning (EU) nr. 1303/2013.
10. Udgifter vedrørende aktiviteter, som tilsagnshaver eller en ejer eller forpagter af arealer i projektet er forpligtet til at gennemføre i medfør af anden lovgivning.
11. Udgifter, som tilsagnshaver har afholdt, inden ansøgning om tilsagn om tilskud er indsendt til Landbrugsstyrelsen.
12. Almindelige driftsomkostninger.
13. Udgifter, der ikke er specificerede i budgettet.
14. Udgifter til at varetage sædvanlige myndighedsopgaver.
15. Udgifter til aktiviteter på arealer med skov eller beliggende i skov, herunder brandbælter, for projekter omfattet af § 2, nr. 1.
16. Udgifter til løn til eget personale.

*Stk. 2.* For projekter omfattet af § 2, nr. 2, er udgifter i forbindelse med etablering af hegn, som ikke vedrører selve anskaffelsen og opsætning af hegn, endvidere ikke tilskudsberettigede.

Kapitel 6

## Beregning af tilskud

**§ 17.** Tilsagn om tilskud efter § 2, nr. 1, kan gives til 100 pct. af de tilskudsberettigede udgifter.

*Stk. 2.* Tilsagn om tilskud efter § 2, nr. 2, kan for private ansøgere gives til 100 pct. af den standardomkostning, der er fastsat i bilag 1. For offentlige ansøgere og for de investeringer der ikke er omfattet af bilag 1, kan der gives tilsagn til 100 pct. af de tilskudsberettigede udgifter.

*Stk. 3.* Der kan maksimalt gives tilskud til én vandforsyning, én elforsyning og én fangfold pr. 10 ha projektområde, jf. dog stk. 4.

*Stk. 4.* Der kan maksimalt gives tilskud til to fangfolde pr. projektområde.

Kapitel 7

## Ændring af projektet og overdragelse af tilsagn

**§ 18.** Ændring af et projekt kan godkendes af Landbrugsstyrelsen, såfremt ændringen er i overensstemmelse med kravene til projektet, jf. §§ 7 og 8. Ændring af projektets slutdato kan godkendes af Landbrugsstyrelsen, dog ikke ud over den 31. december 2023. En ændring må ikke iværksættes, før den er godkendt af Landbrugsstyrelsen.

*Stk. 2.* Ansøgning om ændring af et projekt skal være modtaget i Landbrugsstyrelsen senest to måneder før den dato, hvor projektet senest skal være afsluttet. Ansøgning om forlængelse af projektperioden skal dog være modtaget i Landbrugsstyrelsen senest 10 dage før den dato, hvor projektet senest skal være afsluttet.

*Stk. 3.* Tilsagnsbeløbet kan ikke forhøjes i forbindelse med en ændring af et projekt.

**§ 19.** Landbrugsstyrelsen kan efter ansøgning tillade, at tilsagnet overdrages til en anden, der ifølge § 2 kan være tilsagnshaver, jf. dog § 11, stk. 1, nr. 4. Den, der får overdraget tilsagnet, overtager alle rettigheder og forpligtelser efter tilsagnet. Ansøgningen om overdragelse af et tilsagn skal godkendes af Landbrugsstyrelsen, inden overdragelse af tilsagnet kan ske.

*Stk. 2.* Sammen med ansøgningen efter stk. 1, jf. § 4, stk. 1, skal der indsendes et særligt skema, som udfyldes af både overdrager og erhverver. Skemaet findes på Landbrugsstyrelsens hjemmeside.

Kapitel 8

## Udbetaling af tilskud

**§ 20.** Udbetaling af tilskud sker på baggrund af tilsagnshavers opgørelse over betalte tilskudsberettigede udgifter. Udbetaling af tilskud til hegn, elforsyning, vandforsyning og fangfold til private ansøgere med projektområder omfattet af § 2, nr. 2, jf. § 14, stk. 3, sker på baggrund af tilsagnshavers opgørelse over antallet af de nævnte investeringer. Der kan maksimalt udbetales tilskud til det beløb, der er givet tilsagn om tilskud til.

*Stk. 2.* Anmodning om udbetaling af tilskud skal indsendes via Tast selv-service og vedlægges følgende:

1. Udbetalingsskemaet, hvor de påkrævede oplysninger er afgivet.
2. Eventuelle nødvendige tilladelser og dispensationer til projektet fra offentlige myndigheder.

*Stk. 3.* For projekter, hvori der indgår investeringer, der ikke er omfattet af standardomkostninger, skal udbetalingsanmodningen endvidere vedlægges:

1. En opgørelse over tilskudsberettigede udgifter.
2. Alle udgiftsbilag.
3. Dokumentation for betaling af udgifter.
4. Dokumentation for eventuelle afholdte udbud.

*Stk. 4.* For private ansøgere med projekter omfattet af § 2, stk. 2, jf. § 14, stk. 3, skal udbetalingsanmodningen endvidere vedlægges en opgørelse af antal meter hegn, elforsyninger, vandforsyninger, fangfolde og andre investeringer.

*Stk. 5.* Tilskud udbetales i én slutudbetaling.

*Stk. 6.* Anmodning om udbetaling skal være modtaget i Landbrugsstyrelsen senest tre måneder efter den dato, hvor projektet senest skal være afsluttet.

*Stk. 7.* Inden udbetaling er det en betingelse, at Landbrugsstyrelsen har godkendt slutrapporten.

*Stk. 8.* Alle udgifter, der ikke er omfattet af standardomkostninger, skal være betalt af tilsagnshaver senest på tidspunktet, hvor udbetalingsanmodningen indsendes.

*Stk. 9.* Såfremt et areal i løbet af projektperioden ikke længere opretholder udpegning som Natura 2000 område, eller ikke længere har status som overdrev eller nationalpark, sker udbetalingen efter de på ansøgningstidspunktet gældende forhold.

**§ 21.** Landbrugsstyrelsen overfører tilskuddet til tilsagnshavers NemKonto.

Kapitel 9

*Bortfald af tilsagn, tilbagebetaling og nedsættelse af tilskud*

## Bortfald af tilsagn og tilbagebetaling af tilskud

**§ 22.** Landbrugsstyrelsen træffer afgørelse om bortfald af tilsagn og tilbagebetaling af tilskud, hvis

1. tilsagnshaver har givet urigtige eller vildledende oplysninger eller har fortiet oplysninger af betydning for sagens afgørelse,
2. tilsagnshaver tilsidesætter sine pligter efter lovens § 8 eller § 9, stk. 2, eller
3. et eller flere kriterier for støtteberettigelse i § 11 ikke er opfyldt.

## Nedsættelse og tilbagebetaling af tilskud

**§ 23.** Ved manglende opfyldelse af en forpligtelse, jf. § 12, jf. dog §§ 24-29, kan Landbrugsstyrelsen træffe afgørelse om hel eller delvis nedsættelse af tilskud og tilbagebetaling af tilskud. Hvis tilskuddet nedsættes helt, træffer Landbrugsstyrelsen samtidig afgørelse om bortfald af tilsagn.

*Stk. 2.* Stk. 1 finder kun anvendelse for overtrædelser, hvor projektet efter Landbrugsstyrelsens vurdering forsat lever op til kravene til projektet, jf. §§ 7 og 8. Hvis projektet efter Landbrugsstyrelsens vurdering ikke forsat lever op til kravene til projektet, jf. §§ 7 og 8, træffer Landbrugsstyrelsen afgørelse om, at tilsagnet bortfalder.

**§ 24.** Landbrugsstyrelsen nedsætter tilskuddet som følger, hvis projektet afsluttes for sent, jf. § 12, stk. 1, nr. 4:

1. 1-30 kalenderdage for sen afslutning af projektet medfører 5 pct. nedsættelse.
2. 31-60 kalenderdage for sen afslutning af projektet medfører 10 pct. nedsættelse.
3. 61-90 kalenderdage for sen afslutning af projektet medfører 15 pct. nedsættelse.
4. Mere end 90 kalenderdage for sen afslutning af projektet medfører bortfald af tilsagn.

**§ 25.** Landbrugsstyrelsen nedsætter udbetalingen med 1 pct. pr. kalenderdag ved for sent modtaget anmodning om udbetaling, jf. § 20, stk. 6, til og med den 20. kalenderdag.

*Stk. 2.* En forsinkelse på mere end 20 kalenderdage medfører 100 pct. nedsættelse af udbetalingen og bortfald af tilsagn.

**§ 26.** Ved forsinkelse efter både § 24, nr. 4, og § 25, stk. 1 eller 2, sanktioneres kun efter § 24, stk. 4.

**§ 27.** Såfremt hele eller dele af projektet er omfattet af reglerne i lov om indhentning af tilbud i bygge- og anlægssektoren, og disse regler ikke er overholdt, træffer Landbrugsstyrelsen efter en konkret vurdering afgørelse om en forholdsmæssig nedsættelse af den samlede værdi af de tilskudsberettigede udgifter, der skulle have været i udbud.

**§ 28.** Landbrugsstyrelsen træffer afgørelse om nedsættelse af tilskudsbeløbet, hvis der konstateres manglende overholdelse af skiltning, jf. § 12, stk. 1, nr. 3, og som beskrevet i bilag III i Kommissionens gennemførelsesforordning (EU) nr. 808/2014 af 17. juli 2014. Landbrugsstyrelsen nedsætter udbetalingen med 1 procent af det tilskudsberettigede beløb, dog ikke med mere end 50.000 kr.

**§ 29.** Landbrugsstyrelsen kræver tilskuddet delvist tilbagebetalt, hvis projektet ikke opretholdes, jf. § 12, stk. 1, nr. 10. Der anvendes følgende procentsatser:

1. Hvis projektet er opretholdt i 0 dage eller op til 18 måneder, medfører det, at 80 pct. af tilskuddet kræves tilbagebetalt.
2. Hvis projektet er opretholdt i mere end 18 måneder, men mindre end 36 måneder, medfører det, at 40 pct. af tilskuddet kræves tilbagebetalt.

Kapitel 10

## Kontrol

**§ 30.** Landbrugsstyrelsen forestår den fysiske og administrative kontrol, samt den efterfølgende regnskabskontrol af projekter, der modtager tilskud.

Kapitel 11

## Ikrafttræden og overgangsbestemmelser

**§ 31.** Bekendtgørelsen træder i kraft den 1. juli 2020.

*Stk. 2.* Bekendtgørelse nr. 721 af 9. juli 2019 om tilskud til Natura 2000-projekter om rydning af tilgroede arealer og forberedelse til afgræsning ophæves, jf. dog stk. 3 og 4.

*Stk. 3.* Bekendtgørelse nr. 721 af 9. juli 2019 om tilskud til Natura 2000-projekter om rydning af tilgroede arealer og forberedelse til afgræsning finder dog fortsat anvendelse for tilsagn givet i medfør heraf og for ansøgninger, som er indgivet, men endnu ikke er færdigbehandlet.

*Stk. 4.* § 26, stk. 3 i bekendtgørelse nr. 721 af 9. juli 2019 om tilskud til Natura 2000-projekter om rydning af tilgroede arealer og forberedelse til afgræsning finder fortsat anvendelse på ansøgninger indgivet for tidligere ansøgningsår.

## Landbrugsstyrelsen, den dd.mm.åååå

Underskrift

/ Underskrift

1) I bekendtgørelsen er der medtaget visse bestemmelser fra Europa-Parlamentets og Rådets forordning nr. 2013/1305/EU af 17. december 2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) og om ophævelse af Rådets forordning(EF) nr. 1698/2005, EU-Tidende 2013, nr. L 347, side 487, Europa-Parlamentets og Rådets forordning nr. 2013/1306 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008, EU-Tidende 2013, nr. L 347, side 549, og Europa-Parlamentets og Rådets forordning nr. 2013/1303 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006, EU-Tidende 2013, nr. L 347, side 320. Ifølge artikel 288 i EUF-Traktaten gælder en forordning umiddelbart i hver medlemsstat. Gengivelsen af disse bestemmelser i bekendtgørelsen er således udelukkende begrundet i praktiske hensyn og berører ikke forordningernes umiddelbare gyldighed i Danmark.

## **Bilag 1**

**Standardomkostninger**

Standardomkostninger for investeringer foretaget af private til forberedelse til afgræsning, jf. § 2 nr. 2.

|  |  |  |  |
| --- | --- | --- | --- |
| **Element** | **Standardomkostning** | **Krav til kvalitet/materiale** | **Inkluderet i standardomkostningen** |
| **Hegn:** | | | |
| 1 og 2 trådet hegn | 20 kr./m | Nye funktionelle hegnspæle af træ med 1 eller 2 tråde egnet til indhegning af dyr. | Indkøb af materialer og opsætning af hegnet (hegnspæle, tråd) herunder evt. rydning af hegnslinjen, låger og led. |
| 3 og 4 trådet og nethegn | 29 kr./m | Nye funktionelle hegnspæle af træ med 3 eller 4 tråde eller nethegn egnet til indhegning af dyr. | Indkøb af materialer og opsætning af hegnet (hegnspæle, tråd) herunder evt. rydning af hegnslinjen, låger og led. |
| **Vandforsyning:** | | | |
| Drikkekar ≥ 500 L og pumpe | 13.500 kr./stk. | Et nyt funktionelt drikkekar på minimum 500 L og en pumpe egnet til græssende dyr. | Indkøb, opsætning og installation af kar og pumpe herunder evt. svømmeventil, rør og nedlægning af rør. |
| Drikkekar 400 L og pumpe | 13.100 kr./stk. | Et nyt funktionelt drikkekar på 400 L og en pumpe egnet til græssende dyr. | Indkøb, opsætning og installation af kar og pumpe herunder evt. svømmeventil, rør og nedlægning af rør. |
| Drikkekar ≥ 500 L | 2.000 kr./stk. | Et nyt funktionelt drikkekar på minimum 500 L egnet til græssende dyr. | Indkøb af kar. |
| Drikkekar 400 L | 1.600 kr./stk. | Et nyt funktionelt drikkekar på 400 L egnet til græssende dyr. | Indkøb af kar. |
| Drikkekop | 410 kr./stk. | En funktionel drikkekop egnet til græssende dyr. | Indkøb, opsætning og tilslutning til vand. |
| Mulepumpe | 2.000 kr./stk. | En funktionel mulepumpe egnet til græssende dyr. | Indkøb, opsætning og tilslutning til vand. |
| **Elforsyning:** | | | |
| Elforsyning | 9.000 kr./stk. | En ny funktionel elforsyning egnet til græssende dyr. | Indkøb og montering af elforsyning herunder evt. køb og trækning af kabler. |
| **Fangfold:** | | | |
| Fast/mobil fangfold | 17.300 kr./stk. | En ny funktionel fangfold i træ eller metal, med et areal på mindst 10 m2 egnet til græssende dyr. | Indkøb af fanggold og montering hvis der investeres i fast fangfold. |

## **Bilag 2**

**Pointsystem til brug for prioritering**

1) Pointsystem til brug for prioritering af projekter beliggende i de særligt udpegede Natura 2000-områder:

|  |  |
| --- | --- |
| **Projekttype** | **Point** |
| Projekter, der kun indeholder rydning | 83 point |
| Projekter, der både indeholder rydning og forberedelse til afgræsning | 83 point |
| Projekter, der kun indeholder forberedelse til afgræsning | 26 point |
|  |  |
| **Naturtyper. Én af følgende naturtyper:** |  |
| Rigkær | 28 point |
| Kildevæld | 23 point |
| Overdrev inden for Natura 2000 udpegning | 19 point |
| Alle øvrige | 0 point |
|  |  |
| **Andel af særlig udpegning inden for henholdsvis rydning af tilgroede arealer og forberedelse til afgræsning** |  |
| >75 % | 13 point |
| 60 – 75 % | 10 point |
| 50 – 60 % | 7 point |

2) Pointsystem til brug for prioritering af projekter beliggende på arealer med overdrev og med HNV-score på minimum 5:

|  |  |
| --- | --- |
| **Overdrev uden for udpegning og HNV-score større eller lig med 5:** |  |
| Projektområder, der kun indeholder rydning | 29 point |
| Projektområder, der både indeholder rydning og forberedelse til afgræsning | 29 point |
| Projektområder, der kun indeholder forberedelse til afgræsning | 25 point |
|  |  |
| **Overlap med særlig Natura 2000 udpegning** |  |
| Projektområdets overlap er 29-49 % | 3 point |
| Projektområdets overlap er 9-28 % | 2 point |
| Projektområdets overlap er 1-8 % | 1 point |

3) Pointsystem til brug for prioritering af projekter beliggende i Nationalparker på arealer med beskyttede naturtyper\* og med HNV score på minimum 5

|  |  |
| --- | --- |
| **Særligt for nationalparker med beskyttede naturtyper og HNV-score større eller lig med 5:** |  |
| Projektområder, der kun indeholder rydning | 21 point |
| Projektområder, der både indeholder rydning og forberedelse til afgræsning | 21 point |
| Projektområder, der kun indeholder forberedelse til afgræsning | 17 point |
|  |  |
| **Overlap med særlig Natura 2000 udpegning** |  |
| Projektområdets overlap er 29-49 % | 3 point |
| Projektområdets overlap er 9-28 % | 2 point |
| Projektområdets overlap er 1-8 % | 1 point |

\*Beskyttede naturtyper efter naturbeskyttelseslovens § 3, stk. 2. De beskyttede naturtyper er overdrev, hede, eng, mose og strandeng.

4) Pointsystem til brug for prioritering af projekter beliggende i Nationalparker på arealer med HNV-score på min. 5

|  |  |
| --- | --- |
| **Særligt for nationalparker med HNV-score større eller lig med 5:** |  |
| Projektområder, der kun indeholder rydning | 13 point |
| Projektområder, der både indeholder rydning og forberedelse til afgræsning | 13 point |
| Projektområder, der kun indeholder forberedelse til afgræsning | 9 point |
|  |  |
| **Overlap med særlig Natura 2000 udpegning** |  |
| Projektområdets overlap er 29-49 % | 3 point |
| Projektområdets overlap er 9-28 % | 2 point |
| Projektområdets overlap er 1-8 % | 1 point |